گورگی ڕووتەڵان

گورگی ڕووتەڵان (بە ئاڵمانیایی: Der Steppenwolf) ناوی دەیەمین ڕۆمانی نووسەری ئاڵمانیایی-سویسی ھێرمان ھێسەیە. سەرەتا، ساڵی ١٩٢٧ لە ئاڵمانیا بڵاو بووەوە، دوو ساڵ دواتر بۆ جاری یەکەم وەرگێڕدرایە سەر زمانی ئینگلیزی. لە ڕاستیدا گورگی ڕووتەڵان خۆژیاننامەیەکی تێکەڵکراو بە ھێمانگەلی خەیاڵییە. ئەو تەنگژە قووڵەی جیھانی دەروونیی ھێسە لە ساڵەکانی ١٩٢٠دا لە بەشی گەورەی چیرۆکەکەدا ڕەنگی داوەتەوە و لە زۆر جێگادا ئەو جیایی و درزەی نێوان ئادەمیزادبوونی ئەو، لە لایەکەوە، و شەڕلایی و ئاوارەیییە گورگ-ئاساکەی، لە لایەکی ترەوە، نیشان دەدرێ.

گورگی ڕووتەڵان سەرکەوتنێکی یەکجار زۆری لە ئاستی نێونەتەوەییدا بەدەست ھێنا، ھەرچەند دواتر ھێسە بانگەشەی کرد کە زۆر کەس لە مەبەستی ڕۆمانەکە بەباشی تێنەگەیشتوون.

 وەرگێڕان بە کوردی 
لەم کتێبە تا بە ئێستاکە دوو وەرگێڕان بە زمانی کوردی لەبەر دەستدایە. حەکیم کاکەوەیس لە سوێدییەوە کردوویەتی بە کوردیی سۆرانی و لە ساڵی ٢٠٠٧ەوە چاپی کردووە.گورگی ڕووتەڵان و کچە سەماکەرەکەی ھەڵۆی ڕەش، نووسینی ھاشم سەڕاج، لە کۆواری ڕامان، ژمارەی ٢٢٨، ٥ی ئایاری ٢٠١٦؛  سەردان لە ٢٩ی نیسانی ٢٠٢٣. ھەروەھا ئەمجەد عوسمانی وەریگێڕاندووەتە سەر کوردیی سۆرانی.کوردیپێدیا: گورگی بیابان، نوسراو لە ١٩ی تشرینی یەکەمی ٢٠١٦؛ سەردان لە ٢٩ی نیسانی ٢٠٢٣.
 گورگی ڕووتەڵان، وەرگێڕانی حەکیم کاکەوەیس، ھەولێر: دەزگای وەرگێڕان، چاپی یەکەم: ٢٠٠٧.
 گورگی بیابان، وەرگێڕانی ئەمجەد عوسمانی.

 سەرچاوەکان 

پۆل:ڕۆمانەکانی ١٩٢٧
پۆل:ڕۆمانەکان
پۆل:ڕۆمانە فەلسەفییەکان